
    Előszó


    Három éve jelent meg a Nagy zenészek, nagy szerelmek első kötete, amelyet egy rémes (Muzikális bestiák) és egy divatos (Mozart bikiniben) könyv követett. Mindhárommal az volt a célom, hogy a zenetörténetet, azon keresztül pedig néhány sikeres és méltatlanul elfeledett zeneművet közelebb hozzak az olvasó- és hallgatóközönséghez. Önöknek köszönhető tehát, hogy intim ügyekben újra jelentkezem, de továbbra is azzal a – remélem, nem hiú – ábránddal, hogy a szövegeken keresztül kedvet kapnak a zenehallgatáshoz, a zenéről való olvasáshoz.


    Amíg az első könyvemben igyekeztem a partnerek oldaláról bemutatni az adott komponistát, most erről lemondtam. Egyszerűen másképp jött ki a lépés, azaz az eredeti koncepció nem adta magát. Bár az esetek túlnyomó többségében működött volna ez a megközelítés, de olyanoknál, mint Claudio Monteverdi, akinek ugyan volt felesége, de élete végén pappá szentelték, vagy Bartók Béla, kinek az esetében lehetetlen csupán egy hölgyet kiválasztani, le kellett mondanom egykori elképzelésemről. Kicsit változott a fölépítés is, a terjedelmi korlátok ellenére igyekeztem annyit mesélni, amennyit érdemes, azaz születtek hosszabb és rövidebb részek, elfelejtettem a tíz egyenlő fejezetre bontás elvét. Bízom abban, hogy ezzel gördülékenyebbé tettem az olvasást.


    És persze, mi a szerelem? Mindenekelőtt fölébredő érzelem, mely a másik fél felé irányul. A biológusok szerint hormonális folyamat, a halandóknak „narkotikus álom”. Bonyolult, néha kiismerhetetlen, életkörülmények függvénye. Éppen ezért nincs szakember, legyen az pszichológus, vagy történész, aki érvényesen szavakba tudná önteni, meg tudná határozni, mit érzett a másik évekkel vagy évszázadokkal ezelőtt. A művész más, hiszen tehetsége nyomán, versein vagy regényein keresztül megérezhetünk valamit, bár definíciót akkor sem adhatunk. Tekintettel arra, hogy nem vagyok szépíró, a tényekre szorítkoztam, számos viszonyt sommásan, egyet-egyet részletezve adtam közre. Lehet, hogy nem értenek egyet velem minden esetben, fájlalják majd, hogy Gustav Mahlernél legendás feleségéről, Almáról csupán a fejezet fele szól, vagy hogy Fryderyk Chopin érzelmi életének leírásánál Aurore Dupin (George Sand) és nem a zeneszerző pártját fogtam, de nem baj, legyen így, gondolkozzanak rajta, de legfőképpen olvassanak, hiszen mindkét komponistáról nagyszerű magyar nyelvű könyvek állnak rendelkezésre. Apropó, könyvek. Fontosnak tartom elmondani, hogy minden esetben komoly szakkönyvekből, tudományos igénnyel közreadott forrásokból dolgoztam. Arról viszont nem mondtam le, hogy akár az egyes szerelmekről szóló szövegek arányainak megválasztásával, akár egy sarkos véleménnyel „üzenjek”, azaz hogy szubjektív legyek. Ezekkel az olvasónak kell megküzdeni, nem kell velem egyetérteni, sőt ér vitatkozni. És még egy: soha, egyetlen pillanatban sem állt szándékomban megsérteni senkit, sem partnert, sem főhőst, legfőképpen nem az olvasót. A Nagy zenészek, nagy szerelmek első könyvének ugyanis volt utóhatása. Jó és kevésbé jó is. A közönségtalálkozókon és az előadásokon gyakran szóba került, ezekkel a történetekkel ingoványos talajra léptem, ugyanis egy komponista emberi tulajdonságainak bemutatásával szimpátiát kelthetek iránta, mint például Beethoven esetében, de ellenszenvet is ébreszthetek vele szemben, ami a gyanútlan olvasót afelé viheti, hogy megutálja példának okáért Richard Wagnert vagy Claude Debussyt, és talán kevésbé akarja majd meghallgatni a Nibelung gyűrűjét vagy a Pelléas és Mélisande című operát. Jogos észrevétel, éppen ezért arra kérem önöket, ne hagyják magukat befolyásolni a magánélettől, igyekezzenek elvonatkoztatni a hibás vagy éppen bűnös életviteltől, és szorítkozzanak a műre, azt próbálják fölfedezni. Írásomat csak arra vegyék igénybe, hogy az első lépést megtegyék feléjük, azaz, hogy hagyják magukban fölébredni a kíváncsiságot, majd pedig készüljenek föl a zenehallgatásra. A klasszikus zene ugyanis nem háttérmuzsika, nem a tanulás, a főzés és a sportolás kísérője, hanem olyan, mint egy vers, a mélyére kell hatolni, hogy szembesüljünk a mondanivalójával, azaz a hallgatás nyitottságot, legfőképpen figyelmet követel. Szerintem ugyanis csak így szólíthat meg minket egy zenemű, csak így döbbenhetünk rá, mi az a műélvezet. Ehhez kívánok önöknek sikert, és persze mindemellett a szövegekhez jó szórakozást, sikeres barátkozást az elmúlt századok nagy zenészeivel.


    Hálásan köszönöm dr. Kéri Laura nélkülözhetetlen segítségét és Bárdos Zsuzsa szerkesztő gondos munkáját.


    Révfülöp, 2026. május 4.


    Bősze Ádám

      „A sok kecses és nyájas lelkü donna, / madár dal és virágos part: mi nékem? / Csak pusztaság s vadállatok vadonja” – énekelte Francesco Petrarca (Sárközi György fordításában) az egyik híres szonettben. Való igaz, fejezetünk hőse, Claudio Monteverdi élete végén hátat fordított a kecses és nyájas lelkü donnáknak, papi szolgálatra jelentkezett, majd a szenteléssel tisztaságot, azaz nőtlenséget fogadott. Pedig született gyermeke, nem is egy, ráadásul szentségi házasságból, feleségét odaadón szerette. Aligha ismerünk másik zeneszerzőt, akinek intim élete ekkora fordulatot vett volna. Liszt Ferenccel hiába példálóznék, ő, ha reverendát hordott is, nem részesült az egyházi, a papi rend szentségében. Ráadásul talán nem is volt akkora hatással a muzsika históriájára, mint Monteverdi, akinek nevével az opera megszületését kapcsolják össze. De ez itt kevésbé érdekes, sokkal jobban izgat ez a két szélsőség között feszülő ív.

    

  


  
    Mielőtt belekezdenék, szeretném fölhívni a kedves olvasó figyelmét arra, hogy Monteverdi magánéletéről óvatosan fogalmazok majd, ugyanis rendkívül kevés megbízható forrás áll rendelkezésre. Levelei – bár a remek magyar történész, Lax Éva, megbízható fordításban adta őket közre – alig szólnak privát ügyekről. Amelyek fönnmaradtak, azokat javarészt a mantovai udvar, illetve a velencei köztársaság archívumaiban őrizték, így maradhattak meg. A családi levelezés viszont nem lehetett annyira fontos még a gyermekeknek sem, hogy esetleg generációról generációra örökítsék, a zeneszerző kultusza ugyanis nem volt annyira erős, mint a későbbiekben Mozarté vagy Beethovené. Úgyhogy a legnagyobb sajnálatomra – néhány közvetlen utalást leszámítva – alapvetően közvetett információkból próbálom megrajzolni szerzőnk pályáját, érzelmi életét.


    Az biztos, hogy édesapja felcser és patikus volt. Francesco Baldassare Monteverdi legidősebb fia volt a zeneszerző, akit 1567. május 15-én kereszteltek meg. Hogy pontosan mikor született, senki nem tudja, ebben az időben ugyanis a keresztelés időpontját jegyezték föl, a születésnapot nem. Az ünnepi szertartást Cremonában a két keresztény vértanúnak, Nazariusnak és Celsusnak szentelt templomban tartották. Hat évvel később hasonló nagy esemény történt a család életében, az anyuka, Maddalena Zignani egy újabb fiúgyermeknek adott életet, aki a Giulio Cesare nevet kapta. Őt azért érdemes megemlíteni, mert bátyjához hasonlóan a muzsikuspályát választotta.[image: QR] A boldogság nem tartott sokáig, Monteverdink édesanyja nem sokkal később elhunyt, ahogyan a második feleség is, aki után Baldassare harmadszorra is megnősült. Ekkor 1582-őt írunk, amikor a zeneszerző már első zeneműveinek megjelentetésére készül. Ez a gyűjtemény a Sacrae Cantiunculae (Szent énekek) című. A kotta címlapján ezt olvashatjuk: „első könyve a cremonai Claudio Monteverdinek, a kitűnő Ingegneri mester tanítványának.”


    Hogy a családi tragédiák mennyire viselték meg, nem tudjuk. Sajnos neki is hasonlót kell majd átélnie, de erre a történetre még várni kell, ugyanis most a zeneszerzőt első munkahelyére, a Cremonától bő hetven kilométerre lévő mantovai udvarba kell kísérjük. Hogy pontosan mikor utazott, nem tudom, de egy 1608 decemberében írt levelében úgy fogalmazott, hogy Mantovában „tizenkilenc hosszú évet” töltött, tehát 1589-ben, vagy 1590-ben kezdhette meg a szolgálatát mint udvari violajátékos.


    Egy romantikus életrajzíró nyilván így folytatná: a nagy Monteverdit, ezt a halhatatlan zeneköltőt, az itáliai muzsika históriájának géniuszát a mantovai herceg tárt karokkal fogadta, hiszen tudta, Claudio dicsőséget hoz majd udvarára és nevére. Nos, ennek nagyjából az ellenkezője igaz. A szerző tehetségét ugyan elismerték, de ő is csak egy volt az udvari reprezentációt kiszolgáló népes csapatból. Főnöke, a zenei együttesek vezetője az akkoriban Európa-szerte híres Giaches de Wert volt, aki még olyan kiválóságokat szerződtetett, mint Giovanni Gastoldi vagy Alessandro Striggio. Tudom, ezek a nevek többnyire a régizenebúvár olvasóknak mondanak valamit, de higgyék el, érdemes egyikük-másikuk mellékelt muzsikáját meghallgatni.


    
      Viola


      „Növénynem az öthímesek seregéből” – kezdődik a Czuczor–Fogarasi-féle magyar nyelvszótár viola szócikke, amelyben bőven beszélnek a virágról, mai nevén az ibolyáról, de egy hang sincs a violáról, a hangszerről. Az angolul tudók már mondják is, hogy a viola brácsát jelent, de nem így volt Monteverdi idejében. Tulajdonképpen egy sor vonós hangszert értettek a viola megnevezés alatt, az egyedi tulajdonságokra pedig egy jelzővel utaltak: nagyon leegyszerűsítve a viola da braccio kézben tartott hegedűt, a soprano di viola da braccio a magas hangú kézben tartott hegedűt (tulajdonképpen ez a mai hegedű), a viola da gamba lábak között tartott hegedűt (azaz a csellót), a basso di viola da gamba pedig mély hangú lábközt tartott hegedűt jelentett. Egy violaművésznek mindegyiken tudnia kellett játszani.

    Monteverdi I. Vincenzo Gonzaga herceg szolgálatába került, aki édesapjától virágzó udvart, pezsgő kulturális életet és – nem elhanyagolható – hatalmas vagyont örökölt. Folytatta ugyan a pazarló életet, de már nem csupán művészeket fizetett (Torquato Tasso, Peter Paul Rubens dolgozott neki), hanem nőket is, és boldogan kockáztatta pénzét szerencsejátékokon. Ahelyett, hogy inkább a muzsikusait jutalmazta volna! Szegény Monteverdi… A fennmaradt levelekből tudható, mennyit küzdött jogos jussáért, ugyanis a herceg gyakran elmaradt a fizetéssel, sőt volt, hogy tartozását egyáltalán nem adta meg. Hősünk egész életében kétségbeesett levelekkel bombázta őt, illetve utódait, és persze ő maradt alul. Az egyik ilyen folyamodványban emlegeti először a feleségét, természetesen egy financiális probléma kapcsán:


    „Ezen írásomat nem is más céllal bátorkodom Fenséged színe elé bocsátani, mint hogy esedezzem Fenségedhez, méltóztassék elrendelni, hogy megkapjam öthavi elmaradt járandóságomat – hasonló helyzetben van Claudia asszony és apósom is –, és ez a hátralék még csak nőni fog, mivel Fenséged személyes közbenjárása nélkül a legcsekélyebb reményt sem látjuk arra, hogy a jövőben esedékes összegeket megkapjuk.”


    Öthavi elmaradás! Monteverdi helyzete tényleg nem volt rózsás. Viszont most elhagyom az anyagiakról való panaszkodás témáját (később visszatérek rá), hiszen itt az első nyom, „Claudia asszony”, aki nem más, mint Claudia Cattaneo udvari énekesnő, egy kollégának, egy udvari violajátékosnak, Giacomo Cattaneónak a leánya. 1599-ben ment hozzá Monteverdihez. Az esküvőről mindössze ennyi a hír. Még Passuth László sem bíbelődött sokat a ceremónia leírásával, pedig ha van valaki, aki szívesen színezett ki, vagy költött egyébként remekül megírt történeteket, akkor az ő volt, például a Monteverdiről szóló A mantuai herceg muzsikusa című regényében. Szerinte – és ez nyilván az ő feltevése – Claudio a kanizsai hadjárat előtt kérte meg Claudia kezét az apjától, majd pedig engedélyt kért az esküvőre hercegétől, aki jóváhagyta a kérelmet, sőt meghívta vacsorára a leendő ifjú párt, Monteverdit pedig fölmentette az esti zenei közreműködés alól:


    „Legyenek ma este mindketten vendégeim. Az én vendégeim, Claudio! Nem… ne hozzon hangszert magával. Ma nem lesz muzsikus.”


    Lehetett így is, nem tudom, semmiféle adat nem maradt fönn sem a lánykérésről, sem a házasságkötésről. Illetve mégis, 1610 karácsonyán írt levelében Monteverdi furcsán fogalmazott a házasságáról, mint ami a herceg „különleges egyetértésével köttetett”. Mi lehet az a különleges egyetértés? Öt évvel később megint: „házasságomnak is Vincenzo Herceg Úr volt az oka”. Elképzelhető, hogy a mester nem szabad akaratából nősült, hanem a herceg parancsolta meg neki? Talán soha nem derül ki. A helyzeten ez keveset változtat, a felek kimondták a boldogító igent, Claudia asszony pedig két fiúval, Francescóval és Massimilianóval ajándékozta meg férjét. Ezenkívül, ahogyan arról korábban írtam, a feleség is tevékeny részt vállalt a hercegi ostromban, azaz rendületlenül segítette apósát és férjét, hogy mielőbb megkapják jogos járandóságukat. Sajnos hiábavaló volt a küzdelem, a herceg nem fizetett. Monteverdi új taktikával próbálkozott.


    
      Illuzionista


      Passuth László Monteverdi-könyve hihető, hitelesnek tűnik. Ráadásul az egykor a Nyugat című folyóirathoz laza szálakkal kapcsolódó szerző kiválóan érzi magát kedvenc Itáliájának színesre festett környezetében. Olyan, mintha az író maga is a zenei együttesek egyik tagja lett volna, úgy követi példaképét, mintha egyenesen hercegi feladatot teljesítene, igyekszik életének legapróbb részleteit is megörökíteni. A tényekre vágyó olvasó azonban kezelje távolságtartással a szöveget, merüljön el benne, de a fejét mindig tartsa a felszín fölött.

    


    Irodalmi értéke van annak az 1608 decemberében megírt folyamodványnak, amelyben egyetlen mondatban olvassa hercege fejére az elmúlt években elkövetett bűneit úgy, hogy az egészet mint saját szerencsétlenségét állítja be. Így a herceget nem sérti meg, vagy legalábbis igyekszik őt nem megsérteni. Természetesen nem a hercegnek személyesen, hanem titkárának, Annibale Chieppiónak küldte az írást:


    „A Herceg Úr mindig azért tárgyalt velem, hogy dolgoztasson, és soha nem azért, hogy valamilyen jutalommal megörvendeztessen, és végül ha azzal a reménnyel kecsegtetett, hogy Őfensége majd folyósít nekem egy száz mantovai scudós évjáradékot a piaci felügyelőség terhére, hát újból cserbenhagyott, amikor a menyegző elmúltával a száz scudóból már csak hetven lett, és nem kaptam meg a külön alkalomra járó pénzemet, de az előző havi járandóságomat sem.”


    
      Nagykanizsa


      Büszkék lehetünk rá, hogy hősünk első levelét hozzánk, Nagykanizsára címezte. 1601 novemberében ugyanis munkaadója, I. Vincenzo Gonzaga herceg itt tartózkodott. Ráadásul Monteverdi ismerte már a várost, hiszen hat évvel korábban járt már itt, a hercegi kíséret tagja volt. Mielőtt azt gondolnák, a Medgyaszay-házat, vagy a Madárerdő tanösvényt jöttek volna meglátogatni (nem, ezek akkor még nem léteztek), sietve elmondom, hogy ennél kevésbé magasztosabb cél vezérelte őket: a törökök elleni hadjáratban vettek részt.

    


    Szinte nincs olyan, a mantovai udvarhoz címzett levele, amelyben ne küzdene saját igazáért és járandóságáért. Ennyit a fényűző udvari életről. Ugyanebben az „egymondatos” levélben azonban van egy sor magánjellegű információ. Egyrészt utal benne a magyarországi tartózkodására, másrészt szót ejt az egészségi, majd családi állapotáról.


    Fő az egészség, úgyhogy kezdjük ezzel! A pénzszűkéhez hasonlóan gyakran panaszkodott betegségeire.


    „Ha nem függeszthetem föl a színpadi zenével kapcsolatos munkát, bizonnyal rövid lesz az életem, mivel az elmúlt nagy fáradalmak oly nagy főfájást és olyan hevesen kínzó deréktáji viszketést okoztak, hogy sem a többrendbelileg elvégzett kiégetés, sem a hashajtó pirulák, sem az érvágás, sem más hathatós szerek nem gyógyítottak ki.”


    És a többi, és a többi. Monteverdi még az apját is megkérte, hogy mint szakmabeli, azaz felcser, igazolja betegségét, és hogy ezáltal hasson a hercegre. Aki persze a füle botját sem mozgatta. A levélből kiderül az is, hogy Claudia asszony összesen nyolc évet élt együtt a férjével, ugyanis elhalálozott. Nem irigylem Monteverdit. Egyrészt egy szerető feleséget elveszteni rettenetes érzés, másrészt egy olyan világban egyedül maradni két gyerekkel, amelyikben az embert nem becsülik meg, rémes lehet. A tragédiát tetézte, hogy a herceg által ígért özvegyi járandóságot sem kapta kézhez. Teljesen kétségbeesett: „elveszítettem Claudia asszony járandóságát, viszont szereztem egy súlyos betegséget” – folytatta a (jogos) panaszáradatot. Persze tudhatta volna – lehet, tudta is –, hogy I. Vincenzo Gonzaga nem szavahihető uralkodó. Így írt:


    
      Operamese


      „Favola in musica”, azaz mese zenében elbeszélve. Ez volt az Orfeo műfaji megjelölése, tehát nem a mai értelemben vett operára gondolt a szerző, amikor zenét költött Orfeusz történetéhez. Nem mondom, hogy nem kísérleteztek már évtizedekkel korábban zenés színpadi játékkal, hogy ne lett volna olyan mű, amit operának nevezhetnénk, de joggal állíthatjuk, az operát Monteverdi találta föl. Az Orfeótól kezdve indult útjára ez a parádés kezdeményezés, és velünk van még ma is, bár népszerűségéből sokat vesztett. A mester összesen tizenöt színpadi darabhoz írt muzsikát, ezekből mindössze három maradt fönn.

    


    „De alighogy én betettem a lábam Mantovába, [a herceg] nyomban meggondolta magát, és szerencsétlenségemre nem rendelkezett a végrehajtásról, ami miatt már idáig több mint kétszáz scudót veszítettem, és veszítek továbbra is, nap mint nap.”


    [image: QR] 

    Mindeközben 1607-ben egy művelt arisztokratákból álló kör fölkérésére megírta az operatörténet első máig játszott operáját, az Orfeót. Nem tudom, ha I. Vincenzo sejtette volna, hogy ez a mű mekkora jelentőséget kap az európai zenekultúrában, és hogy a neve így bekerül a Nagy zenészek, nagy szerelmek második kötetébe, megjutalmazta volna a mestert?


    Választhattam volna szomorúbb zenét is. Csak azért nem tettem, mert még épp elég tragédia várt Monteverdire. A család jó négy éve magához vette az akkor tizenhárom éves Caterina Martinelli énekesnőt, hogy a zeneszerzőtől tanuljon, aki nagy reményeket fűzött hozzá, a lány tehetséges volt, a hangja pedig gyönyörű. La Romanina, ez volt a művészneve, hiszen Rómából érkezett. [image: QR]A herceg fia, Francesco esküvőjére írta hősünk az Ariadné című operát, amely nem jelent meg nyomtatásban, ezért csupán egy részletet ismerünk belőle, egy végtelenül szomorú éneket, az Ariadné panasza címűt. Miközben ezt hallgatjuk, képzeljük el egy csodálatos lány szívbe markolóan szép énekét.

    Úgy volt, hogy a komponista pártfogoltja, Caterina énekli majd a címszerepet, de a bemutatót már nem érte meg, himlőben elhunyt. Monteverdi vigasztalhatatlan volt. Fogadott gyermeke – talán nevezhetem Caterinát annak – halálára írta A szerelmes férfi könnyei a szeretett hölgy sírjánál című siratót.


    Az élet azonban nem állt meg, szerintem sem a herceget, sem annak fiát nem rázta meg az eset, Monteverdinek pedig új énekesnőt kellett találnia. Bámulatos tempóban tanulta meg a szerepet Virginia Ramponi, művésznevén Florinda. Egy kortárs így emlékezett vissza:


    „Hat nap alatt tanulta meg a szerepet kotta nélkül, és annyi átéléssel és érzelemmel énekelte, hogy a hercegi pár, Rinuccini és az összes többi urak, akik hallották, csodálattal adóztak neki.”


    [image: QR] 

    Mantovában csupa keserűség érte Monteverdit, még akkor is, ha az udvarban úgy-ahogy lehetőséget kapott tehetsége kibontakoztatásához. Megérett benne az elhatározás, hogy új támogatót, új munkahelyet keres. Első választása Róma volt, úgy gondolta, miséjével és vesperásával sikert arat V. Pál pápánál. Sajnos megint csalódnia kellett, az egyházfő még csak nem is fogadta. Viszont az Örök Városban más intéznivalója is akadt, egyik fiának szeretett volna ingyen kollégiumi helyet szerezni, hiszen Francesco papnak készült.


    Igyekezett előkészíteni a terepet, 1610 decemberében levélben fordult Ferdinando Gonzaga Rómában élő bíboroshoz:


    „Szívem egész szeretetével ezúton is arra kérem Istent, adjon Nagyságodnak boldog új évet, minden nagybecsű elgondolásához kitűnő eszközt és még jobb megvalósulást, nekem pedig folyamatosan alkalmat arra, hogy módom legyen érdemeket szerezni Nagyságod kegyében, melytől bizton remélem, hogy megérhetem azt az örömöt, hogy fiamat a római szemináriumban tudhassam egyházi támogatással, mely fedezné bentlakása költségeit, mivel én szegény vagyok. Nagyságod kegye nélkül mit sem remélhetnék Rómából Franceschino megsegítésére, ki pedig már életre-halálra eljegyezte magát a papi hivatással.”


    A bíboros válaszának úgy örült, mint egy gyerek:


    „A levelet újból és újból elolvastam, a madrigálokat pedig újra és újra végigdúdoltam magamban, mindkettőt pedig összevissza csókoltam örömömben”.


    Igaz, annak nincs nyoma, hogy Ferdinando Gonzaga bármit segített volna az ügyben. Francesco Padovába került, majd Bolognába, végül 1620-ban belépett a sarutlan karmelita szerzetesek rendjébe. [image: QR]Ebben az esztendőben jelent meg Monteverdi Hetedik madrigálkötete, amelyet Ferdinando Gonzaga mantovai herceg feleségének, Caterina de’ Medici hercegnének ajánlott, aki szintén szerepet kapott a mester családi életében.


    Őt arra kérte, lenne-e annyira jó, és segítene-e másik fiának, Massimilianónak az előrehaladásában. Nem mondhatjuk, hogy zeneszerzőnk nem tett meg mindent annak érdekében, hogy gyermekei pályáját biztosítsa. Lehet, hogy már ekkor az lebegett a szeme előtt, hogy ha a gyermekei jövője biztosítva van, akkor egyszer pappá szentelteti magát? 1621 augusztusában így írt Caterina de’ Medicinek:


    „Fenséges Asszonyom, van nekem egy tizenhat és fél éves fiam, Fenséged alattvalója és legalázatosabb szolgája, aki most került ki a bolognai szemináriumból, mivel befejezte irodalomtudományi és retorikai tanulmányait. Szeretném, ha áttérne más tudományokra, hogy orvostudományból doktorálhasson. […] Egy befolyásos kéz nélkül, mely megsegítene e nagy szükségemben, nem lenne lehetséges, hogy elnyerjem e különleges kegyet.”


    A hercegasszony pedig segített, már szeptember 10-én megkapta a zeneszerző a jóváhagyást. Szegény Massimiliano betegeskedett, ennek ellenére „nagyon boldog volt”. Hogy a zeneszerző még a fiánál is boldogabb volt, tanúsítja a hercegnének küldött köszönőlevele:


    „Fenséges Asszonyom, ha én most a szavaimra akarnék támaszkodni, hogy lerójam a köteles köszönetet, amelyet ily magas kegy érdemel, bevallom, nem találnék megfelelő támasztékot […]. Csak azt tehetem, hogy igaz szívvel a jó Istenhez imádkozom, hogy méltóztassék a Fenséges Gonzaga Házat, az én uraimat és parancsolóimat, oltalmazva és megáldva őket mindörökre megtartani az Ő szent kegyelmében, különösen pedig Fenségedet, ki előtt a legmélyebb hódolattal a földre borulok.”

